Четга чиқсанг ҳам, “чегара”дан чиқма! – Yoshlar ovozi\n23.10.2017 Yoshlar ovozi\t0 Comments\nЎзбекистон аҳолиси йил сайин қўпаймоқда. Демак, меҳнат ресурсларининг салмоғи ҳам ортаётгани бор гап.\nЮртимиз ички меҳнат бозорининг асосий контингенти, сўзсиз, ёшлардан ташкил топган.\nБу бежиз эмас. Ахир, ўрта махсус, касб-ҳунар таълими муассасаларини ҳар йили ўртача 500 минг нафарга яқин йигит-қиз тамомлайди. Олий ўқув юртлари битирувчилари билан қўшиб ҳисоблаганда салмоқ янада нуфузли рақамга айланиши аниқ. Албатта, яхши, даромадли иш топишни ҳамма хоҳлайди. Аммо бугунги рақобат муҳитида бунинг уддасидан чиқиш ўзи эмас. Шу туфайли дунё миқёсида миграция вазияти тобора кескинлашмоқда.\nИчки бозордаги меҳнат мигрантлари мавзуси куни кеча Ўзбекистон ёшлар иттифоқи ташкил этган Ёшлар пресс-клубининг навбатдаги сессияси давомида муҳокама қилинди. Долзарб мулоқотда спикерлар ўрнида Ўзбекистон Республикаси Бандлик ва меҳнат муносабатлари вазирлиги бўлим бошлиғи Абдувоҳид Шаропов, Ички ишлар вазирлиги миграция ва фуқароликни расмийлаштириш бош бошқармаси бош инспектори, подполковник Камолиддин Дўсматов, Давлат статистика қўмитаси бошқарма бошлиғи Акром Султонов ҳамда Ўзбекистон ёшлар иттифоқи бўлими мудири Ҳусан Бекмуродов қатнашди.\nМиграция табиий жараён. Дунёнинг биронта ҳам мамлакати айни ҳақиқатдан юз ўгиролмайди, миграция жараённи тўхтатишга ҳам қодир эмас. Бироқ тартибга солиши ва ўз фуқаролари учун ҳуқуқий ҳимоя механизмини яратиши айни муддао. Ўзбекистон шу йўлни танлаган. Афсуски, нафсини жиловлай олмайдиган айрим ҳамюртларимиз ҳуқуқий билимсизлиги туфайли меҳнат фаолияти давомида ноқулай вазиятларга тушиб қолмоқда, алданмоқда. Уларнинг асосий қисмини турли ҳудудлардан пойтахтимизга вақтинча ишлаш мақсадида келаётган инсонлар, халқ тили билан айтганда, мардикорлар ташкил қилади. Ёшлар пресс-клуби студиясида спикерларга йўлланган дастлабки савол мардикор бозорларининг ҳолати ҳақида бўлди.\n— Ўтган икки ой мобайнида Тошкент шаҳридаги барча вақтинчалик, бир марталик иш билан таъминлаш марказларини ўрганиб чиқдик, мардикорлар билан мулоқот қилдик, таклиф ва мулоҳазаларини эшитдик, — таъкидлади Ўзбекистон ёшлар иттифоқи ходими Ҳ.Бекмуродов. — Аксарияти прописка масаласида қийналаётган экан. Қонунга мувофиқ, бошқа шаҳар ёки тумандан келган шахс пойтахтда вақтинча пропискасиз беш кундан ортиқ муддат яшаши мумкин эмас. Тегишли рухсатнома олишга эса, вақт ва маблағ талаб қилинади. Кўпчилик учун тураржой ҳам муаммо. Шу каби ҳолатларни инобатга олиб, ҳукуматга меҳнат мигрантларига хизмат кўрсатувчи рекрутинг агентликларини очиш таклифини бердик. Ушбу муассасалар пропискадан тортиб ишга қонуний жойлаштириш масаласигача шуғулланади.\n— Аксарият мардикорлар учун иссиқ жойи ва оиласини ташлаб пойтахтга равона бўлишнинг важи битта — ўзлари яшаб турган ҳудудда иш йўқ, — истеҳзоли қўшимча қилди Бандлик ва меҳнат муносабатлари вазирлиги вакили Абдувоҳид Шаропов. — Келинг, масалага объектив ёндашайлик. Давлатимиз ишсизлик муаммоси билан мунтазам курашиб келяпти. Масалан, жорий йилнинг ўзида республикада 800 мингта (!) янги иш ўрнини ташкил этиш вазифаси қўйилган. Бундан ташқари, ҳар бир ҳудудда бу бўйича алоҳида манзилли дастурлар қабул қилинади. Вазирликнинг www.mehnat.uz сайтида бўш иш ўринларига доир маълумотлар базаси мавжуд. У ҳар ойда янгиланади. Айни вақтда тизимда 60 мингдан зиёд вакансия жамланган. Афсуски, бундан бехабарлар кўп. Ҳамма ҳам интернетга киради, деб айтолмаймиз-ку. Иш излаб юрганлар нари борса, бандликка кўмаклашиш марказига мурожаат қилиши мумкин. Омади келса, хўп-хўп, акс ҳолда, шартта пойтахт ёки чет элга жўнаворади. Меҳнат миграцияси билан боғлиқ энг катта муаммо ишга ёлланаётган ёки жойлашаётган фуқаролар ўз ҳақ-ҳуқуқларини билмаслигида. Иш ҳақи, шарт-шароитлар оғзаки келишилади, меҳнат шартномаси тузилмайди, айрим иш берувчилар солиқ ва бошқа ижтимоий тўловлардан қочиш мақсадида ходимга ҳатто меҳнат дафтарчасини очтирмайди. Бундай ҳолатда инсон ноқонуний мигрантга айланади ва алданиб қолиши ҳеч гап эмас. Тахминимизча, ҳозирда меҳнат дафтарчасисиз ишлаётганлар сони 2 миллион атрофида.\nБир марталик иш билан таъминланаётганларнинг маоши қанча ва улар неча соат ишлаши керак, деган саволга спикер қуйидагича жавоб берди: “Ўзбекистон Республикаси Меҳнат кодексига мувофиқ, олти кунлик иш ҳафтасида ҳар кунги ишнинг муддати етти соат, беш кунлик иш ҳафтасида эса, саккиз соатдан ортиб кетмаслиги лозим”. Қолаверса, Ҳусан Бекмуродовнинг айтишича, мардикор бозорларида енгил меҳнат учун кунига ўртача 50 минг, оғир меҳнат учун 100 минг сўм ҳақ таклиф қилиняпти.\n“Тошкентга келиб ишлаётган мигрант бир ойда тахминан 1 миллион сўм топяпти, дейлик. Бу пулдан у квартира харажатини қоплаши, еб-ичиши, қолганини эса, оиласига жўнатиши керак. Лекин милиция ходимларидан тинчлик йўқ. Прописка ёки бошқа важ билан мардикорлар энг кам ойлик иш ҳақининг уч бараваригача жаримага тортилади. Ҳалол меҳнат қилаётган инсоннинг ризқини қийиш адолатданми?! Наҳотки, мазкур ҳолат юзасидан объектив қарор чиқариб бўлмаса?!”. И.М.Губкин номидаги Россия давлат нефть ва газ университети филиали талабаси Рустам Ҳайдаровнинг эътирозига Ички ишлар вазирлиги мутасаддиси Камолиддин Дўсматов шундай шарҳ берди:\n— Аслида жарима ва бошқа турдаги жазо чоралари ҳам қонунбузарликнинг олдини олиш мақсадида жорий қилинган, — деди у. — Қонуний меҳнат мигрантига айланиш у қадар қийин иш эмас. Тошкентга келгач, арзимаган ҳужжатларни тақдим этиб ва энг кам иш ҳақининг бор-йўғи 2 фоизи миқдорида давлат божини тўлаб, киши бир куннинг ичида вақтинча пропискага қўйилади. Кейинги сафар бунинг учун 15 кун талаб қилинади. Шу, холос! Тушунинг, фуқаро қаерда яшаётгани, нима иш қилиб юрганини ички ишлар идоралари билиши шарт. Эртага у жиноятга қўл уриши, бирор кўнгилсиз вазиятларга тушиб қолиши мумкин. Биз ҳуқуқий демократик давлатда яшаяпмиз, ахир! Жамиятдаги бошбошдоқлик қонунга итоатсизликдан келиб чиқади.\n— Фарғоналикман. Муддатли ҳарбий хизматни ўтаб уйга қайтгач, иш излашга киришдим, — спикерларга юзланди Тошкент темир йўл муҳандислари институтининг 1-курс талабаси Жасурбек Азимов. — Коллежни диспетчер мутахассислиги бўйича тамомлаганман. Шаҳримиздаги бандликка кўмаклашиш марказига бордим. Менга мос вакансия йўқ экан. Топилса, албатта, қўнғироқ қилишларини айтишди. Олти ой кутдим. Қани энди бирон садо чиқса. Мана шундай масъулиятсизлик учун ким жавоб беради?!\nАбдувоҳид Шаропов талаба-йигитнинг эътирози ҳақли эканини тан олган ҳолда, беш қўл баробар эмаслиги ва ўз хизмат вазифасига совуққонлик билан қарайдиганлар вазирлик тизимида ҳам учраб туришини айтишдан нарига ўтолмади. Орага чўмган қисқа жимликдан сўнг, Ўзбекистон ёшлар иттифоқи бўлими мудири қўшимча қилди:\n— Ёшлар иттифоқи фаолият бошлаганидан буён, яъни ўтган 100 кун ичида 11 минг нафардан зиёд йигит-қизнинг иш топишига кўмаклашди, — таъкидлади Ҳусан Бекмуродов. — Ўша ёшлар иштирокида ҳозирда барча ижтимоий тармоқларда # Мен ишга жойлашдим хэштегини оммалаштиряпмиз. Аслида ҳар қандай муаммонинг ечими, имконнинг топилиш-топилмаслиги ўзимизга боғлиқ. Мамлакатимизда ёшларга эътибор катта. Иттифоқ айнан уларнинг муаммоларини ҳал этиш мақсадида тузилган. Биз кечаю кундуз ёшлар хизматидамиз. Меҳнат миграцияси масаласида ҳам, ўйлайманки, биргаликда оқилона ечим топа оламиз. Ахир, бирлашиб биз — катта кучмиз!\nЯширишга ҳожат йўқ: Ёшлар пресс-клуби студиясида спикерларни бироз ноқулай вазиятга солиб қўйган, меҳнат миграциясига оид давлат сиёсатини белгилашда ҳисобга олинмай қолган жиҳатлар, амалга оширилаётган ишлардаги хато ва камчиликларга ишора қилувчи саволлар ҳам бўлди. Ёшлар давлат органлари вакиллари билан росмана очиқ мулоқотга киришди. Натижа ҳам шунга яраша. Тенгдошларимизнинг овози юқори доираларгача етиб боради, биронта ҳам таклиф, таъкид ёки эътирози эътиборсиз қолмайди, деган умиддамиз.\nБиргаликда ечим излаймиз!\nҲар соҳада илғордир ўзбек ёшлари →


илм-фан / Теглар бўйича қидирув / Fikr.uz\n70 ЁШ МУБОРАК, УСТОЗ!\nИлм-фан 14 феврал 2019, 15:50\n70 ёшга кирган устоз Тўраев Аъламжон Сафарович 1995 йили Навоий давлат кончилик институтининг ташкил этилишида ўзининг беқиёс ҳиссасини қўшган олимлардан бири.\n“Инсонни меҳнат улуғлайди” – дейди доно халқимиз. Меҳнат туфайли эл ардоғида, касбдошлари, талабалари орасида ҳурматда бўлган Навоий давлат кончилик </a\nТуризмни ривожлантириш- иктисодиёт омили\nИлм-фан 12 декабр 2018, 20:05\nМархамат туманида туризмни ривожлантиришга имкониятлар жуда катта. Чунки, сайёхларга хизмат килувчи етмишдан ортик маданий мерос ва археологик обьектла, унлаб замонавий масканлар, музейлар хамда уттиздан ортик шифобахш булоклар бор. Мархаматнинг яна бир имконияти Буюк ипак йулида жойлашганидир. Узбекистон ва Хитой кушма археология институтлари\n«Yangi adabiyotlar sizlar uchun»taqdimoti bo’lib o’tmoqda\nИлм-фан 21 ноябр 2018, 10:01\nJizzax davlat pedogogika istitutining axborot-resurs markazi, institutning yoshlar bilan ishlash bo’limi va yoshlar ittifoqi instituti kengashi bilan hamkorlikda «INFOLIB UZBEKISTAN» milliy axborot-kutubxona xaftaligi doirasida o’tkaziladigan «Yangi adabiyotlar sizlar uchun»taqdimoti\nТТАда очиқ дарслар замонавий ахборот коммуникацион тни қўллаган ҳолда ўтказилди\nИлм-фан 29 июн 2017, 15:10\n2017 йил, 16 июнь куни Тошкент тиббиёт академияси Информатика, биофизика ва нормал физиология кафедрасида интеграцион очиқ дарс бўлиб ўтди.\nмаънавият ва маърифаи\nномли блог jurfak\n23 апрел 2017, 17:07\nИлм фан ютуқлари таълим тарбияда китобхонликни асосий омили\nИлм-фан 24 феврал 2017, 13:21\nТошкент архитектура қурилиш институтининг катта анжуманлар саройида 2017 йил 13 февраль куни институтнинг профессор-ўқитувчилари ва талабалари иштирокида Ўзбекистон Республикасининг “Ёшларга оид давлат сиёсати тўғрисидаги” Қонуни ва Ўзбекистон Республикаси Президенти Шавкат Мирзиёевнинг 2017 йил 12 январдаги “Китоб\n17 феврал 2017, 11:25\nБугунги кунда барча соҳалар қаторида илм-фанни янги босқичга кўтариш зомон талаби бўлиб қолмоқда.Чунки хозирги кунда жамият олдида турган долзарб масалаларни илм-фансиз ечиш қийин. Хозирги кунда ушбу сохани ва олимларимизни хар томонлама қўллаб-қувватлаш давлатимизнинг олдида турган устувор вазифаларидан биридир. Бу борада Ўзбекистон Республикаси\nИлм-фан 12 март 2015, 11:14\nЗапах свежескошенной травы на самом деле сигнализирует химически о бедственном положении.\nЖамият 9 сентябр 2014, 18:37\nМона Лиза (Жоконда)\nЖоконда. Расмдан бизга ёш аёл мийиғида кулиб, сокин ва ўйчан боқиб турибди. Кўз олдингизда юз қиёфаси ўзгараётгандек бўлиб кўринади: унда гоҳо хаёлчанлик, гоҳ сирли истеҳзо, гоҳо эса яширин ғамгинлик намоён бўлади. Кенг очиқ пешонаси, салгина қисиқ кўзлари, елкасидан пастга тушиб турган силлиқ сочлари, танасининг ҳайрон қоларли равишда бир текисталиги ва табиий кўринади.\nАЛБEРТ EЙНШТEЙН ким бўлган?\nАлберт 1879-йил баҳорида Германиянинг Улм шаҳрида таваллуд топди. Кўп ўтмай уларнинг оиласи Мюнхенга кўчиб кетишди. У ерда Алберт бошланғич мактабни тугатгач гимназияга ўқишга кирди. Унинг скрипка чалишга иштиёқи зўр эди. 1894-йилда Алберт ота-онаси билан бирга Италияга кетади ва Сюрих политехника институтига ҳужжат топширади. Математикадан “аъло” баҳода имтихондан ўтади, бироқ чет тили, ботаника, зоологиядан яхши ўта олмайди. Бунинг устига гимназияни битирганлиги ҳақидаги гувоҳномаси йўқлиги учун уни институтга қабул қилишмайди. У ўрта мактабни охирги синфига кириб шаҳодатнома олгач қабул қилинади. 1901-йил институтни мувофақиятли тугатади, лекин Eйнштейнни мустақил эканлиги учун ёмон кўриб қолган профессор Г. Вебер уни физика кафедрасига олиб қолишни истамайди. Буни эшитган Eйнштейн буйрак касаллигига мубтало бўлади, лекин умидсизликка тушмайди. У 1914-йилдан бошлаб Прагадаги олмон университетининг назарий физика кафедрасига раҳбарлик қилади.\nАбу Али ибн Синго\n9 сентябр 2014, 17:15\nУлуғ мутафаккирлардан бири Абу Али ибн Сино (980 — 1037) Бухоро яқинидаги Афшона қишлоғида маҳаллий амалдор оиласида дунёга келди. Унинг асл исми Ҳусайн ибн Абдуллоҳ. Беш ўн ёшларида мактабда таълим олди. Мактабни битиргач, устози Абу Абдуллоҳ ан-Натилий дан мантиқ, фалсафа, риёзиёт ва фиқҳ илмларини ўрганди. У асосан табобат илмига қизиқарди. Уша вақтда уни Ҳусайн деб атаган боЪлсалар, шарқда Шейхулраис, гЪарбда Авиценна, араблар эса Абу али Алҳусайн ибн Абдулло ибн Ҳасан ибн Сино деб атар едилар. 10 ёшидаёқ араб тилини мукаммал билиб олган ибн Сино 16 ёшида улугЪ хаким ва 18 ёшида Шарқнинг буюк олими боЪлиб танилди. Ибн Сино Бухорода яшаган даврида, яъни 1002 йилгача Аристотел асарларидан фалсафани, Eвклид асарларидан геометрияни, Птолемей асарларидан астрономияни зоЪр қунт билан оЪрганди. Бунга ибн Сино сомонийлар давлатининг амири НоЪҳ ибн Мансурни муваффақиятли даволаганлиги туфайли амир оЪша вақтларда Шарқда тенги ёЪқ даражада бой кутубхонасидан шу асарлардан фойдаланишга рухсат берганлига ва у ана шу асарларни қунт билан оЪрганганганлиги сабаб боЪлди. Бироқ ибн Синонинг Бухородаги ижодий фаолияти узоққа чоЪзилмади, чунки бу вақтда сомонийлар сулоласи оЪзинннг соЪнгги кунларини яшамоқда эди. Меҳнаткаш халқни шафқациз эзиш, халқка қулоқ эшитмаган солиқлар солиб талаш, сомонийларга нисбатан халқнинг гЪазаб-нафратини оширган эди. Сомонийлар подшолиги халқ мададидан маҳрумлигидан фойдаланган турклар — Қорахонийлар Бухорони босиб олди ва шу билан сомонийлар ҳукмронлиги инқирозга юз тутди.\nМОВАРОУННАҲРДА МАДАНИЙ ҲАЁТ\n9 сентябр 2014, 17:04\nХ- ХIII асрларда мовароуннаҳр илм — фаннинг марказига айланди. «Нима учун айнан шу даврда буюк олимлар етишиб чиқди?» деган савол уғилиши табиий, албатта. Бу даврга келиб Мовароуннаҳрга ташқи ҳужумлар ва ички урушлар бир қанча муддат камайди.\nБундан ташқари ўша даврда тахтга ўтирган ҳукмдорлар илм фанга қизиқиши билан биргаликда олимлар ва донишмандларга ҳомийлик қилган, қолаверса уларга билим олиш учун етарлича шарт шароит яратиб берган эди. ҳукмдорлар томонида турли расадхина, академия ва тадқиқот марказлари ташкил этилди\nАҳмад ал Фарғоний\nИХ асрда яшаб араб тилида ижод этган Аҳмад Фарғоний (тахмин. 798-865)замонасининг атоқли астрономи, математиги ва географи эди. Унинг тўлиқ исми Абулаббос Аҳмад ибн Муҳаммад Касир ал Фарғоний. У халифа Ҳорун ар Рашид (986 -809) топшириғига биноан Бағдод яқинида Рақоқ номли мавзеда расадхона қуришга бошчилик қилади. Расадхона қошида унинг раҳбарлигида астрономия мактаби ташкил этилади. Бу ерда Аҳмад Фарғонийга замондош олимлар ва шогирдлар билан фаолият олб борди.\nУ “Астрономия асоси”, “Самовий ҳаракатлар” ва “Юлдузлар ҳақидаги фан” номли асарлар ёзди. Унинг ўз замонасида “Астрономия асоси” номли асари астрономия билимининг ўзига хос қомуси ҳисобланган ва у ХВ асрда лотин тилига таржима қилинган. Бу асар бир неча аср давомида европа астрономлари учун қўлланма ва дастур бўлиб хизмат қилган.\nИлм-фан ривожига ҳисса қўшган кашфиётчи олимлар ва ихтирочилар ҳаёти.\nЖамият 9 сентябр 2014, 16:53\nПЛАТОН КИМ БЎЛГАН?\nҒарб философиясининг асосчиси деб Платонни ҳисоблайдилар.У Афинада туғилган дастлабки таълимни Суқротдан олди. Платон 30 ёшидан бошлаб саёҳатга чиқади ва Ўрта ер денгизи атрофидаги жуда кўплаб шаҳарларда бўлиб у ерлардаги файласуфлар билан учрашган. Милоддан аввалги 388 йилда Афинага қайтганидан сўнг ўқитувчи бўлишга қарор қилади. Кейинги йилда у Академия деб аталган мактабга асос солди. Платон “Таълимот ҳақидаги ғоя” ни яратди ва унинг бизгача араб тилидаги таржимаси етиб келган.\nПлатон ўз давридаги баъзи олимлардан, жумладан Архимеддан фарқли ҳолда математика илмини барча нарсанинг калити деб ҳисоблаган, аммо амалда математикага қизиқмаган.\nАРХИМEД КИМ ЭДИ ?\nАрхимед қадимги грек олими, физик ва математик бўлиб, фанга катта ҳисса қўшган.\nАрхимед тахминан милоддан аввалги 287 қадимги юнон мустамлакаси бўлган Сиракузадаги Сицилия оролида туғилган. У жуда моҳир математик бўлиб, Мисрнинг Александрия шаҳридаги Музеуме мактабида таълим олган. У кўпинча жисмларнинг сувда сузиши ва суюқликларни ўрганиш билан шуғулланади. Архимеднинг очган қонунлари унинг янада машҳур бўлишига олиб келди. Кўпчиликка маълум бўлган “Архимед кучи ” ёки “ Архимед қонуни “ деб номланган қонун физика фанида алоҳида ўрин эгаллайди. У яна Ричаг қонунларини очган. Милоддан аввалги аввалги 212 йилда Римликлар Сиракузани босиб олгандан сўнг Архимед ўлдирилган.


Москвадаги "Фуд Cити" бозори Ўзбекистон узумига тўла, нархлар арзон ва пасайишда давом этмоқда • EastFruit\nБош саҳифа › Долзарб › Москвадаги «Фуд Cити» бозори Ўзбекистон узумига тўла, нархлар арзон ва пасайишда давом этмоқда\nМуаллиф: EastFruit 4 Сен 21 4 Сен 21 0260\nEastFruit таҳлилчиларининг хабар беришича, Россия бозорида Ўзбекистон узуми бўйича таклиф талабдан сезиларли даражада оша бошлади ва бу нисбат нархларнинг пасайиш тенденциясини шакллантирди. Ўтган бир ой ичида Россия чакана савдо тармоқлари Ўзбекистондан узум сотиб олиш нархларини 25-30 фоизга пасайтирди.\nШу билан бирга, бозор иштирокчилари Ўзбекистон узумининг жорий баҳоси ўтган йилнинг шу давридаги нархларга қараганда 20-30 фоиз паст бўлишига қарамай, яқин келажакда нарх яна пасайишини тахмин қилишмоқда.\nЎзбекистондан хўраки узум экспорт қилиш мавсуми июль ойидан бошланади ва йиллик экспорт ҳажмининг катта қисмини ташкил этувчи энг фаол босқич августдан ноябргача давом этади. Ҳозир мавсумнинг айни қизғин даври. Шунинг учун муайян хулосалар чиқариш пайти келди ва бозор иштирокчилари Россияда ўзбек узумининг нархлари билан боғлиқ вазият бу маҳсулотни етиштирувчилар ва экспортёрлар фойдасига эмаслигини айтишмоқда.\nEastFruit нашрига берган интервьюсида Ўзбекистондаги йирик экспорт компанияларидан бири «Musaevs Exim» МЧЖ раҳбари Нодирбек Мусаев ҳозирги вазиятни қуйидагича изоҳлади: “Менинг фикримча, бу йил Ўзбекистонда узум етиштиришнинг умумий ҳажми ўтган йилгидан кўра кўпроқ. Шунга кўра, ички бозорда таклиф юқори ва нархлар 2020 йилга қараганда пастроқ. Масалан, 2021 йилда ўзбекистонлик экспортёрларнинг маҳсулот етиштирувчилар ва улгуржи сотувчиларга тўлайдиган харид нархи 2020 йилга нисбатан ўртача 30 фоиз арзонроқдир».\n«Aвгуст ойининг бошидан шу ой охиригача Ўзбекистондан Россия бозорига хўраки узум етказиб бериш ҳажми шу қадар тез ўсдики, ҳозир Москвадаги энг йирик улгуржи савдо бозори «Фуд Cити» Ўзбекистон узумига тўла», – дейди жаноб Мусаев.\nШунингдек ўқинг: Aфғонистон Тожикистондан хўраки узум импортини тиклади\nУ, шунингдек, Ўзбекистон ва Россия Федерацияси ўртасидаги хўраки узум савдосининг айрим нав хусусиятлари ҳақида гапирди: «Тез орада Россия бозорида таниқли бўлмиш «Тойфи» навли узумини етказиб бериш бошланади. Бироқ, Россия ритейлерлари унга нисбатан ҳам анча паст харид нархини айтишмоқда. Шу билан бирга, ўзбек фермерлари ўтган йилги харид нархлари юқори бўлганини ҳисобга олган ҳолда юқори нарх кўрсаткичларига риоя қилишда давом этишмоқда (1 кг учун тахминан 0,5 доллар), бу эса «Тойфи» узумининг эскпорти экспортёрлар учун ҳозирги босқичда паст рентабелли бўлишидан далолат беради», – дейди эксперт.\nШунингдек, мутахассис ўзбекистонлик узум етиштирувчилар эътиборини оқ узум навлари тоифасидаги рақобатнинг Россия бозоридаги юқори даражасига қаратди.\n«Шуни қайд этишни истардимки, Россия бозорида ўзбек узумининг айнан оқ навлари, масалан, «Ҳусайни» ва унинг бошқа турлари, хусусан, «Дамские пальчики» кабилар бўйича кўплаб таклифлар мавжуд. Бундан ташқари, оқ узум навлари учун Россия Федерациясида бошқа мамлакатлардан кўплаб таклифлар мавжуд ва бу сегментда рақобат анча юқори. Лекин Россия бозорида рангли навларга талаб юқори, ўзбек экспортёрларининг эса бундай узум бўйича таклифлари кўп эмас. Билишимча, Ўзбекистондаги янги узумзорларнинг катта қисмига оқ узум навлари экилмоқда. Бу шуни англатадики, Ўзбекистонда мазкур сегментдаги таклиф ўсишда давом этади. Aммо бугунданоқ оқ узум навлари савдосида қийинчиликлар кўзга ташланяпти. Бошқача айтганда, узум етиштириш даражаси ўсиб бормоқда, лекин унинг ташқи бозорлари кенгаймаяпти. Замонавий дунёда ҳар қандай маҳсулотни ишлаб чиқариш – ишнинг ярми, холос. Кимга, қаерга ва қандай сотиш керак – бу масалани ҳал қилиш жаҳон бозорида рақобат кучайиб бораётган бир шароитда деярли шунча куч ва ҳаракат талаб этади», дейди Нодирбек Мусаев.\nЭкспортёрнинг фикрича, Россия бозорида ўзбек узуми нархининг пасайиш тенденцияси давом этиши яқин келажакдаги энг катта эҳтимолий сценарий ҳисобланади. Aгар янги савдо бозорларини қидириш ҳақида гапирадиган бўлсак, унда EastFruit таҳлилчиларининг фикрича, Ўзбекистон учун бу борада ҳам истиқбол қувонарли эмас. Хусусан, яқинда Ўзбекистонда хўраки узумнинг энг машҳур навлари рейтинги билан чоп этилган материалимиз саноатда шошилинч чоралар кўриш зарурлигини яққол кўрсатди. Ва Россия бозорида бугун ўзбек узуми нархи пасайганлиги бунинг яна бир тасдиғидир.\nЎзбекистон хўраки узумнинг Марказий Осиёдаги энг йирик экспортёри ва ушбу маҳсулотнинг жаҳондаги энг йирик 15 экспортёри қаторига киради. Бундан ташқари, узум Ўзбекистоннинг мева -сабзавот сегментидаги асосий экспорт позициясидир. 2017 йилдан 2019 йилга қадар мамлакат ташқи бозорларга 117 мингдан 138 минг тоннагача сархил узум экспорт қилди ва экспортдан тушган даромад йилига 98 миллион доллардан 121 миллион долларгача бўлган қийматни ташкил этди. 2020 йилда эса Ўзбекистондан хўраки узумнинг экспорт ҳажми 141 минг тонна (133 миллион доллар)га етди.\nЎзбекистон узумининг асосий ташқи бозорлари Россия, Қозоғистон ва Қирғизистон бўлиб, уларнинг Ўзбекистондан сархил узумнинг умумий экспортидаги улуши қарийб 98-99 фоизни ташкил қилади. Ўз навбатида, ўзбек узуми постсовет ҳудудидан ташқарида деярли маълум эмас. Узумни Германияга кичик ҳажмда экспорт қилиш ҳам шу мамлакатда яшовчи постсовет мамлакатларидан келган муҳожирларга сотилади.


Давлат экология қўмитаси раиси Н. Обломурадов малака ошириш курси тингловчилари билан учрашди\nЖорий йилнинг 16-27 май кунлари мамлакатимизда Жаҳон банкининг қаттиқ маиший чиқиндиларни бошқариш сектори учун баҳолаш миссияси бўлиб ўтади. Кеча, 19 май куни ушбу Миссиянинг Давлат экология қўмитаси мутахассислари билан навбатдаги учрашуви ўтказилди.\n2022 йил 19 май куни Давлат экология қўмитасида Қишлоқ хўжалигини ривожлантириш халқаро жамғармасининг (IFAD) Ўзбекистондаги ваколатхонасининг янги тайинланган раҳбари Фиди Ражаонсон билан учрашув бўлиб ўтди.\n2022 йил 19 май куни Давлат экология қўмитасида Атроф-муҳит бўйича БМТ Дастурининг (ЮНЕП) Марказий Осиё бўйича субрегионал офиси раҳбари А.Курманова билан учрашув бўлиб ўтди.


Тинчлик – энг олий неъмат - Уч илдиз\nby Тўлқин Эшбек · 21.01.2019\nҲаёт неъматлари орасида энг олийси – тинчлик!\nМирзо Улуғбек номидаги Ўзбекистон Миллий университети Ҳаракатлар стратегияси залида “Тинчлик энг олий неъмат” ва “Исломда экстремизм ва терроризмга ўрин йўқ” мавзуларида давра суҳбати бўлиб ўтди.\nУнда ЎзМУ проректори Нажмиддин Қодиров, Ёшлар билан ишлаш, маънавият ва маърифат бўлими бошлиғи Аброр Хидиров, Олмазор тумани Мирзо Ғолиб масжиди Имом хатиби Муҳаммадхон Султонхонов, маънавий ва маърифий ишлар бўйича декан ўринбосарлари ҳамда талабалар иштирок этдилар.\n– Давлатимиз хавфсизлигини таъминлаш ҳар бир фуқаронинг мажбурияти ва бурчи эканлигини дилдан этишимиз зарур,– ЎзМУ проректори.– Жамиятимиз, оиламиз, ота-онамиз, фарзандларимиз, қолаверса, келажак авлодларимиз тинч-осуда ва бахтли яшашлари учун ҳар биримиз масъулмиз.\nXXI аср тараққиёти натижасида одамларнинг турмуш даражаси юксалиши билан бирга гиёҳвандлик, одам савдоси каби иллатлар ҳам кенг ёйилди. Баъзи давлатлар бу иллатларга қарши курашиб келаётган бўлса-да, айрим жойларда миллатлараро низолар туфайли нотинчликлар юз бераётгани ачинарли ва ташвишли ҳолдир.\nЖамиятни ичидан кемирувчи яна бир иллат – терроризм ва экстремизмдир. Шу мавзуда сўз юритган Имом хатиб турли оқимлар ҳамда уларнинг зарарли оқибатларини изоҳлаб берди.\nЁшлар билан ишлаш, маънавият ва маърифат бўлим бошлиғи ўз маърузасида терроризм ва экстремизм ёш авлод онгини заҳарлаши қандай оқибатларга олиб келиши мумкинлигини таъкидлаб, барчани огоҳликка чорлади.\nТалабалар бу мавзуларда ўзларини қизиқтирган саволларига жавоблар олдилар.\nЎзМУ Ёшлар билан ишлаш, маънавият ва\nмаърифат бўлими услубчиси\nАмерика университети Ўзбекистонда ўз филиалини очмоқда\nNext story Генерал Жамила опа\nPrevious story Меҳнатми ёки ўғирлик


Москвада “ўпкасини босолмайдиган” ҳайдовчиларга қарши кураш маркази ишга тушади\n09:08 / 19.08.2015\nМосква полициясида йўллардаги “ўпкасини босолмайдиган” ҳайдовчиларга қарши кураш олиб борадиган махсус рота пайдо бўлади, дея хабар бермоқда “Российская Газета” нашри. Бу ҳақда ИИВнинг пойтахт бошқармаси раҳбари, полиция генерал-лейтенанти Анатолий Якунин маълум қилган.\n«Махсус қисм транспорт воситалари ойнасини қорайтириб оладиган, белгиланган тезликни оширадиган, сохта рақамли автомобилда ҳаракатланадиган ҳайдовчиларга қарши кураш олиб боради”, – дейди Якунин.\nУнинг қайд этишича, полиция махсус ротаси тезюрар автомобиль ва мотоциклларда ҳаракатланади. Бундан ташқари, махсус қисмларнинг ҳар бир экипажи икки нафардан “ОМОН” аскарлари билан кучайтирилади.\nРота шаҳарнинг турли туманларида “эркин тартиб” асосида фаолият кўрсатади. Уларнинг вазифасига гиёҳванд моддалар, қурол-яроғ ва бошқа жиноятларда гумон қилинган шахсларни тутиш ҳам киради.\nҲуқуқни муҳофаза қилиш органлари вакилларининг маълумотларига кўра, 100 кишидан иборат янги тузилма махсус вазифаларни бажарувчи батальон таркибига киради ва Skoda Octavia автомобиллари билан таъминланади.


Ноқонуний таксичиларни аниқлаш инспекторлари пайдо бўлиши кутилмоқда | Коммерсант.Уз\nУларга махсус либос берилади ҳамда йўл ҳаракати хавфсизлиги ходимлари билан тенг ҳолда ҳужжатларни текшириш учун автомобилни тўхтатиш ҳуқуқига эга бўлишади.\n1,021 марта кўрилган 13.12.2017 Ўзбекистон янгиликлариЯнгиликлар\nЎзбекистон йўлларида келгуси йилдан ноқонуний таксичиларга қарши курашувчи махсус инспекторлар пайдо бўлиши мумкин, деб хабар беради Sputnik нашри.\nУлар Ўзбекистон автомобиль ва дарё транспорти агентлигининг лицензиясиз йўловчи ташишни назорат қилувчи ходимлари бўлади. Фақат эндиликда уларга махсус либос берилади ҳамда йўл ҳаракати хавфсизлиги ходимлари билан тенг ҳолда ҳужжатларни текшириш учун автомобилни тўхтатиш ҳуқуқига эга бўлишади.\n“Ҳозирда агентлик бу йўналишда маълум муаммоларга дуч келмоқда. Ноқонуний таксичини ушлаш учун аввало уни тўхтатиш керак. Лекин бундай ҳуқуққа фақатгина ЙҲХБ ходимларигина эга. Шунинг учун агентлик ходимларига автомобилларни тўхтатиш ҳуқуқини бериш ҳақидаги ғоя пайдо бўлди. Бу ноқонуний таксичиларга қарши кураш самарадорлигини бир неча мартага оширади”, — деди Ўзбекистон автомобиль ва дарё транспорти агентлиги вакили.\nСуҳбатдошнинг айтишича, бу таклиф ҳукуматга тақдим этилган ва олиб борилаётган давлат ҳокимияти органлари маъмурий ислоҳоти доирасида маъқулланиши мумкин.\nБиргина 2017 йилнинг сентябрь-октябрь ойларида мамлакат бўйлаб ўтказилган 1200 дан ортиқ рейдлар давомида лицензиясиз йўловчи ташиш бўйича 5700 ҳолат қайд этилди. 1700 ҳолат бўйича 1,95 миллиард сўмлик жарима ундирилди.\nАвтомобиль транспортида лицензиясиз йўловчи ташиган ҳуқуқбузар энг кам иш ҳақининг 20 бараваридан 100 бараваригача (1 ойлик энг кам иш ҳақи – 172240 сўм), мансабдор шахс эса 50 бараваридан 150 бараваригача жарима тўлаши лозим бўлади.\nТабиий монополияларнинг солиқдан қарзлари 455 миллиард сўм деб баҳоланмоқда. 1494 29.01.2018\nТадбиркорлар йили: 2018 йилда қандай қонунлар кучга киради. 1797 18.01.2018\nЕр солиғини тўлаш тартибига ўзгартишлар киритилди. 5503 06.01.2018\nФрилансер ким-у, касаначи – ким? Ким қандай солиқ тўлайди. 1039 15.12.2017\nКонцерт томошаси бедарвоза эмас. 1519 13.12.2017\nМиллионлаб қарзи бор санъаткорлар рўйхати эълон қилинди. 8096 1 17.08.2017


Космополитизм нима? « Ўзбекистон Халқ Ҳаракати\n15 January 2019 - 9:00\nҲозир космополитизм (дунё фуқароси) ғояси кучайиб бормоқда. Бу ғоянинг асосчиси Аристотель бўлиб, Искандар юришлари даврида илдиз отган.\nБунда миллий, диний қадриятлар, асрий анъаналар тан олинмайди. Ватан”, “миллат”, “миллий давлатчилик” тушунчалари эскирди ҳаммамиз битта давлат, битта ҳукумат тузамиз, Ватанингни қўй, дунё фуқароси бўл”, деган ғоя космополитизмга тегишлидир.\nБу ғоя инсонни беватанликка даъват этади. У инсонни манқуртлик деган касалга мубтало этади. Инсон ўз тарихини билмаса, тили, дини, урф-одатларини, худони унутса дунё фуқароси бўлган тақдирда нима иш қила олиши мумкин? Унга на оила, на ота-она, на тўй томоша, на ўтмишу келажакнинг қизиғи бўлмаса, космополитист нимани орзу қилиб, унга интилиб яшаши мумкин?\nТарихчи сифатида тарихда ўтган “Ҳамма нарса умумники бўлсин” деган ғоя остида вужудга келган маздакизм дини ёдимга тушади. Маздак ҳаттоки “аёллар ҳам умумники бўлсин” деган ғоя билан чиққан ва алал-оқибатда даҳшатли тарзда ўлимга маҳкум этилганди. Демак, космополитизм ҳам шунга ўхшаган ғоя бўлиб, инсонларнинг маънавий қашшоқлашиши, ўзлигини батамом унутишга сабаб бўлади.\nБу ғояни ишлаб чиққанлар ва қайта тиклаётганлар, инсоннинг маънавиятига хавф туғдириши билан бирга турли давлатлар ва жамиятларнинг таназзулига элтиш йўлларини ҳам нишонга олганлар. Мафкуравий полигонлар майдонида унинг ҳам ақл боқар қилмас катта хавф-хатарлари мавжуд.


Республика ишчи гуруҳи Жиззахда » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Республика ишчи гуруҳи Жиззахда\nПрезидентимиз Шавкат Мирзиёев Олий Мажлис Қонунчилик палатаси ва Сенатининг қўшма мажлисидаги мурожаатномасида мамлакатимиз сиёсий, иқтисодий ва ижтимоий ҳаётига дахлдор муҳим масалаларга тўхталган эди. Хусусан, давлатимиз раҳбари жиноятчиликка қарши курашиш муҳитини яратиш, ҳуқуқбузарликларнинг барвақт олдини олиш мақсадида давлат ва жамоат ташкилотларининг роли ва ҳамкорлигини кучайтириш зарурлигини уқтирганди.\nШу маънода, Ўзбекистон Республикаси Президенти Администрацияси ҳамда Ички ишлар вазирлиги масъул ходимларидан иборат ишчи гуруҳлари республикамизнинг барча ҳудудларида бўлиб, ички ишлар органларининг тезкор хизмат фаолиятини ўрганиш ҳамда амалий ёрдам кўрсатиш чораларини кўришаётир. Ишчи гуруҳи аъзоларининг Жиззах вилоятига ташрифи Мирзачўл туманидан бошланди. Бу ерда тумандаги ички ишлар органлари фаолиятини ўрганиш билан бирга “Обод қишлоқ” дастури доирасида қилинган ишлар билан танишилди.\nЖумладан, ишчи гуруҳи аъзолари Ўзбек-қозоқ маданият марказида бўлдилар. Маълумот ўрнида айтиш керакки, 225 ўринли томоша зали ҳамда 16 та ўқув ва маъмурий хоналарга эга мазкур марказ 2018 йилда капитал таъмирланган. Бу ерда фаолият кўрсатаётган тўгаракларда 60 дан ошиқ чолғу асбобларида ёшларга мусиқадан сабоқ берилаётир.\nШундан сўнг ишчи гуруҳи 200 дан ошиқ иш ўрнига эга “Мирзачўл тикувчилик мажмуаси” масъулияти чекланган жамиятида бўлди. Бу ерда меҳмонларга корхона фаолияти ҳақида атрофлича маълумот берилди.\nЎзбекистон Республикаси Президенти Администрацияси ҳамда Ички ишлар вазирлиги масъуллари 7 миллиард сўм маблағ эвазига Мирзачўл тумани марказида 2018 йилда барпо қилинган давлат хизматлари маркази фаолияти билан ҳам танишдилар. Марказда Ўзбекистон Республикаси Президенти халқ қабулхонаси, Бош вазир қабулхонаси, адлия, ФҲДЁ, нотариус, ҳуқуқий ёрдам кўрсатиш бюроси мавжудлиги аҳолининг мушкулини осон қилмоқда.\nМеҳмонлар туман ҳокимлиги мажлислар зали ҳамда трикотаж маҳсулотлари ишлаб чиқаришга ихтисослашган “Мирзачўлтекс” масъулияти чекланган жамиятида ҳам бўлишди. Саноат корхонасида ишчи гуруҳи вакилларига МЧЖнинг маҳсулот тайёрлаш имкониятлари ва бу борадаги салоҳиятни ошириш бўйича қилинаётган ишлар тўғрисида маълумот берилди. Шундан сўнг ишчи гуруҳи Арнасой туманига жўнаб кетди. Ишчи гуруҳ аъзолари Арнасой туманида дастлаб республика Ички ишлар вазирлиги ҳомийлигида ўтган йили барпо этилган ахборот-кутубхона маркази фаолияти билан танишдилар. Мазкур марказ қурилиши учун 1 миллиард 600 миллион сўм сарфланган. 50 минг дона китоб сиғимига эга кутубхонада 24 ўринли ўқув зали ҳамда яна шунча ўринли электрон адабиётлардан фойдаланиш хонаси мавжуд.\nЎқув залидаги компютерлар интернет тармоғига уланиб, WI-FIдан фойдаланиш учун шароит яратилган. Айни вақтда марказдаги китоблар сони 9 мингтани ташкил қилади. Йил бошида яна 200 номдаги 500 нусха янги адабиётлар келтирилди.\nХудди шундай, ишчи гуруҳ аъзолари Ички ишлар вазирлиги маблағлари ҳисобидан қисқа муддатда қуриб битказилган Арнасой тумани ички ишлар бўлими йўл ҳаракати хавфсизлиги хизмати биносидаги шарт-шароитлар билан танишдилар. Шунингдек, Арнасой тумани ички ишлар бўлими навбатчилик қисмида юзага келтирилган ситуацион марказ ҳамда миграция ва фуқароликни расмийлаштириш гуруҳининг технологик имкониятлари ўрганилди.\nЎзбекистон Республикаси Президенти Администрацияси ҳамда Ички ишлар вазирлиги масъуллари Пахтакор туманида ички ишлар органлари фаолиятини ўрганиш билан бирга ҳудудда амалга оширилаётган бунёдкорлик ишлари билан танишдилар. Чунончи, улар “Обод қишлоқ” дастури доирасида 448 та янги типдаги турар жой барпо этилган Олтинкўл маҳалласида бўлдилар.\nАйтиш жоизки, ушбу турар жойлар қурилишида ички ишлар органлари ходимлари фаол қатнашган. Жумладан, Жиззах вилояти ички ишлар бошқармаси ва Пахтакор тумани ички ишлар бўлими томонидан 3 та кам таъминланган оилага турар жой қуриб берилди.\n— Илгари икки оила бўлиб барак уйда яшаганмиз, аҳволимизни тасаввур қилаверинг, — дейди Олтинкўл маҳалласида яшовчи Малика Қосимова. — Ички ишлар органлари ходимлари ўтган йили барча шароитларга эга уй қуриб беришди. Бу саховатлари учун улардан чексиз миннатдорман.\nХудди шундай, меҳмонлар мазкур маҳалладаги “Пахтакор барака чеварлари 2” масъулияти чекланган жамиятида бўлишди. 60 нафар ишчи-ходим фаолият кўрсатаётган ушбу корхона айни вақтда 6000 та тайёр трикотаж маҳсулотлари ишлаб чиқариш қувватига эга. Ўзбекистон Республикаси Президенти Администрацияси ҳамда Ички ишлар вазирлиги масъулларига яқин келажакда корхонада иш ўринлари сони 200 тага етказилиши маълум қилинди. Ишчи гуруҳи аъзоларининг кейинги манзили Жиззах шаҳри бўлди.\nШу куни ишчи гуруҳи аъзолари Жиззах шаҳрида бўлишди. Хусусан, меҳмонлар Жиззах вилоятини комплекс ижтимоий-иқтисодий ривожлантириш бўйича 3- сектор штабидаги шароитлар билан таништирилди. Маълумот ўрнида айтиш керакки, Жиззах шаҳридаги “Ўрда” экологик боғида жойлашган штаб 10 та хонага эга. Бу ерда фуқароларнинг аризаларини қабул қилиш ва улар билан суҳбатлашиш учун барча қулайликлар яратилган.\nТадбир давомида вилоятда жиноятларнинг барвақт олдини олиш, жамоат хавфсизлигини таъминлаш ишида фаоллик кўрсатаётган давлат ва жамоат ташкилотларининг 8 нафар вакилларига Жиззах вилояти ички ишлар бошқармасининг ташаккурномалари ва қимматбаҳо совғалари топширилди.\nШундан сўнг меҳмонлар штабда 34 гектар майдонга эга “Ўрда” ёшлар экологик боғини назорат қилиш имконини берувчи ситуацион марказда бўлдилар. Айни вақтда 78 та видео қурилмалар орқали ҳудуд кузатилмоқда. Тез орада бундай ускуналар сонини 138 тага етказиш кўзда тутилган.\nМеҳмонлар “Ўрда” ёшлар экологик боғида амалга оширилаётган қурилиш ва кўкаламзорлаштириш ишлари билан таништирилди. Ўзбекистон Республикаси Президенти Администрацияси ҳамда Ички ишлар вазирлиги масъуллари боғдаги 3- сектор учун ажратилган майдонга манзарали дарахт кўчатлари ўтқазишди.\nТадбир доирасида Жиззах шаҳрида вилоят ИИБ йўл ҳаракати хавфсизлиги бошқармаси, патруль-пост хизмати ва жамоат тартибини сақлаш бошқармаси шахсий таркиби, Жиззах шаҳар ИИОФМБ профилактика инспекторлари ва уларнинг жамоат хавфсизлигини таъминлаш бўйича ёрдамчилари, Миллий гвардия ҳудудий ҳарбий қисми ҳарбий хизматчилари ҳамда кенг жамоатчилик вакиллари иштирокида кечки йўриқнома ўтказилди. Йиғилишда Жиззах вилояти ИИБ бошлиғи, генерал-майор Ғайрат Қодиров сўзга чиқди ва мамлакатимизда ички ишлар органлари фаолияти самарадорлигини оширишга қаратилган ислоҳотлар хусусида тўхталиб ўтди. Бинобарин, вилоятда ҳуқуқбузарлик ва жиноятларнинг олдини олиш, жиноятчиликка қарши курашиш ҳамда жамоат хавфсизлигини таъминлашда давлат ва нодавлат ташкилотларнинг иштироки ҳамда йил бошидан буён қонунбузарликлар профилактикаси бўйича қилинаётган ишлар тилга олинди.\nШундан сўнг Жиззах вилояти ИИБ йўл ҳаракати хавфсизлиги бошқармаси ходимларига республика ИИВ томонидан ажратилган 11 та хизмат автоуловлари топширилди. Тадбирда сафдошларига ўрнак бўлаётган бир гуруҳ профилактика инспекторлари ҳамда уларнинг жамоат хавфсизлигини таъминлаш бўйича ёрдамчиларининг Жиззах вилояти ички ишлар бошқармасининг қимматбаҳо совғалари топширилди. Тадбир якунлангач ички ишлар органлари ходимлари ва Миллий гвардия ҳарбий хизматлари тунги хизматни ўташ учун жўнаб кетдилар.


Олег Тюлькин: “Пахтакор” эмас, “Динамо” икки очко йўқотди\n19 август, 2017, 14:31\n«Динамо» - «Пахтакор» (0:0) учрашувидан сўнг «Динамо» бош мураббийи Олег Тюлькин журналистлар саволларига жавоб қайтарди. Бу ҳақда клуб матбуот хизмати хабар бермоқда.\n- Бугун майдонда мардонавор курашлар ва очиқ футбол гувоҳига айландик. Бундай ўйин ҳар қандай мухлисларга ёқади. Чунки ҳеч ким бугун бир-бирини аямади, охиригача курашди. Олдинги мағлубиятимизга қарамай, эътибор беринг қанча мухлис стадионга келди. Самарқанд аҳли бизга ишонаётгани учун ҳам бугун мухлислар учун майдонда бор куч ва имкониятимизни ишга солдик. Бизни ажойиб қўллаб-қувватлашгани учун уларга раҳмат.\nБугунги дурангдан 1 очко қўлга киритилдими ёки 2 очко йўқотилдими?\n- Шубҳасиз, икки очко йўқотдик. Бугун «Пахтакор»дан кўра, «Динамо» ғалабага яқин эди. Кўрдингиз, меҳмонлар айтарли вазиятга эга бўлишмади, футболчиларимиз кучли прессинг ва ҳимояда барқарор ўйин намойиш этишди. Агар биринчи бўлимда Амиржон Сафаров ва Сардор Сулаймоновлар ажойиб имкониятларидан фойдаланишганида бугун «Пахтакор»ни мағлуб этган бўлардик. Аммо ўша вазиятларда Лобанов жамоасини қутқарди. Шунга қарамай, дуранг учун ҳам йигитларимизга катта раҳмат деймиз. Улар кўрсатмаларни тўғри бажаришди. Бугун «Пахтакор» эмас, «Динамо» икки очко йўқотди.\n«Пахтакор»га қарши «Динамо» ажойиб ўйин намойиш этди. Олдинги очколар йўқотилган икки ўйинда «Металлург» ва «Шўртан» билан шундай ўйин намойиш этишга нима тўсқинлик қилганди?\n- Биласиз, иккинчи давра олдидан таркибимизда ўзгаришлар бўлиб, тўрт нафар янги футболчилар келиб қўшилишганди. Шу боис биз оптимал таркибни аниқлаб олишимиз қийин кечди.\nФарҳод Тожиев Самарқандда олдин ўйнаган бўлсада, жамоа ўйинига мослашиш қийин кечаётгандек?\n- Фарҳод тажрибали футболчи ва жамоага ёрдами тегади. Бугун ҳам иккинчи бўлимда майдонга тушиб, кўрсатмаларни аниқ бажарди. Фарҳод тобора ўйинимизга мослашиб, ҳали ўз сўзини айтади.\nАмиржон Сафаров жароҳат олиб, майдонни эрта тарк этди. Унинг ҳолати борасида нима дея оласиз?\n- Амиржоннинг олдинги жароҳати қайта қўзғалганга ўхшайди. Ҳозирча аниқ маълумот йўқ. Тиббий кўрикдан кейин унинг ҳолати қандай эканлиги маълум бўлади. Умид қиламанки, Амиржоннинг жароҳати жиддий эмас. У кейинги ўйингача жароҳатини даволатиб, сафга қайтиши керак. Қолаверса, Саиджамол Давлатжонов ҳам «Навбаҳор»га қарши баҳсда сафга қайтади.\nОлдинда «Динамо»ни «Навбаҳор», «Қўқон-1912», «Бухоро»га қарши қийин ўйинлар кутиб турибди. Оптимал таркибни аниқлаяпмиз дедингиз. Бугун намойиш этилган ажойиб ўйиндан келиб чиқиб айтадиган бўлсак, ушбу таркиб оптимал таркибга айланадими?\n- Йўқ, ҳали бундай дейишга эрта. Бизда барча 18 талик рўйхатимизга кирган ҳар бир футболчи асосий таркибга кириш учун лойиқ футболчилардир. Уларнинг қай бири ўйинга яхшироқ тайёр бўлса, ўша таркибга тушади. Биз оптимал таркибни излашда давом этамиз.\n«Динамо»нинг стандарт вазиятлардан фойдаланиш коэффициенти жуда пастлигича қолмоқда. Машғулотларда бу борада ишлар тўғри олиб борилаяптими?\n- Тўғри айтдингиз, стандарт вазиятлардан фойдаланиш бобида оқсаяпмиз. Машғулотларда бу борада алоҳида шуғуллансакда, негадир майдонда буни кўрсата олмаяпмиз. Хато ва камчиликлар устида иш олиб бориб, ишлашда давом этамиз.


Rost24 - 8 нафар фуқаро ўлди. Бунга кимдир жавоб берадими?\nЁхуд фалокатдан кейин фалокатлиги ҳақида фақат баёнот берадиган ФВВ\n13 июль куни Наманган вилоятининг Косонсой туманида сел келиши оқибатида 8 нафар киши вафот этди.\nУлар вафот этмас эди, назаримизда агар шу ишларга масъул бўлган ташкилотлар ўз ишини масъулият билан бажарганида.\nЎзбекистонда шундай табиий офатларга қарши курашадиган бутун бир бошли вазирлик бор. Яъни, Фавқулодда вазиятлар вазирлиги. Унинг тасарруфида табиий офатларни ўрганиб олдиндан хабар берадиган Ўзбекистон Гидрометеорология хизмати маркази ҳам бор.\nОнда-сонда бир бўладиган табиий офатларни ўрганиб олдиндан хабар бериши лозим бўлган марказ шу вақтда қаерда эди, деган ҳақли савол туғилади. Бу ташкилот ёки фалокатлар содир бўлгандан кейин тирик қолганларни қутқариш учун етиб борадиган ташкилотми?..\nЎзбекистон Республикаси Фавқулодда вазиятлар вазирлиги тўғрисида низомнинг 2-бобида вазирликнинг асосий вазифа ва функцияси белгилаб берилган. Унда шундай дейилади:\nБу бутун бошли бир вазирликнинг асосий вазифаси ҳисобланади.\nКосонсойдаги табиий офат эса вазирлик ўз вазифасига масъулиятсизлигини кўрсатиб қўйди. Фуқароларни ва маҳаллий раҳбарларни табиий офатдан олдиндан огоҳлантириши лозим бўлган вазирлик ходимларининг офатдан кейин етиб бориши таажжубли, ҳар ҳолда.\nТабиий офат келтирган иқтисодий зарарининг суммасини ҳисоблашнинг ўзи ортиқча. Ачинарлиси, 8 нафар фуқаро вафот этди. 6 ёшли болакайнинг ҳаётнинг аччиқ-чучугини кўрмасдан ўтиб кетиши эшитган ҳар қандай инсонни жумбушга келтиради.\nШу жойда савол туғилади, вафот этганлар учун кимдир жавоб берадими?\nФВВ ҳузуридаги Ўзбекистон Гидрометеорология хизмати маркази мазкур ҳодисага нима сабаб бўлганини маълум қилди, офатдан кейин ОАВ орқали табиий офатнинг сабабларини очиқлади. Аммо бунинг фойдаси бормикин? ФВВ томонидан берилган баёнотлар вафот этганларни қайтара олмайди.\nМасъулиятсизлиги боис хатога йўл қўйган масъул топилиб жазоланмас экан, табиий офатдан кейинги бундай баёнотларнинг охири бўлмайди.\nТан олиб айтиш керакки, бизда қайсидир соҳа уйғониши, ислоҳотлар қилиши учун кимдир ўлиши, одамлар қурбон бўлиши одатий ҳолга айланиб қолган.\nФавқулодда вазиятлар вазирлиги уйғониши, сергак тортиши учун 8 нафар инсоннинг бевақт ўлими етар балки. Ёки бу ҳам камлик қилармикин.\nДарвоқе: Матбуот котибларининг журналистларни нохолисликда айблаши удумга айланган юртда яшаётганимизни ҳисобга олиб ФВВ Матбуот хизмати Мурод Содиқовга қўнғироқ қилдик. Косонсойдаги сел тошқини бўйича батафсил маълумотлар олишни ният қилгандик. Аммо ниятимизга етиша олмадик. Чунки нуфузли ташкилотнинг матбуот котиби гаплашишга вақти йўқлиги, икки кундан кейин вақти бўлишини айтиб суҳбатни қисқа қилди.\nХудо хоҳласа, икки кундан кейин ФВВ матбуот хизмати билан гаплашиш бахтига муяссар бўлсак, уларнинг ҳам бу ҳақдаги муносабатларини беришимиз мумкин.\nТег: ФВВ Косонсой Сел Табиий офат\nКечирасиз, Гидрометрология маркази ФВВ тизимида эмас\nКосонсойда сой буйи хавфсизлик зонаси "каричигача" сотиб булинган. Махаллий ахоли суриларни сув буйига куйиб, тадбиркорлик килишади. Сувга чикинди, ювинди окизилиши экология корхонасини хам ташвишга солиши керак.


“Мубайян” асарининг “Эътиқодиййа” (Иймон-эътиқод) бобидаги исломий ақоид масалалари биринчи навбатда ҳазрати Нуъмон ибн Собит Абу Ҳанифа – Имом Аъзамнинг “Ал-фиқҳул-акбар” (“Энг улуғ фиқҳ”) китобига таянган. Иймоннинг тамалини барпо этувчи олти асос, Аллоҳ таъолонинг субутий (Ўз зоти билан собит бўлган) ҳаёт, илм, ирода, қудрат, самъ ва басар (эшитиш ва кўриш), калом (сўзлаш) сифатлари ва тавҳидга оид ҳукмлар мазкур асарга мувофиқдир. шунингдек, Имом Абу Мансур Мотурудийнинг “Тавҳид” асари ва бошқа эътиқод китобларидан фойдаланилган бўлиши ҳам илмий ҳақиқатдан узоқ эмас.\n“Мубайян”даги (таҳорат, намоз, закот, рўза, ҳаж каби) барча фиқҳий масалаларнинг ҳукмлари асосан “Мухтасари Виқоя” китобига деярли нуқтама-нуқта мувофиқдир. шунингдек, “Ҳидоя”и шариф ва Ҳанафий мазҳабиниг бошқа китобларидан ва шарҳларидан истифода этилгани кузатилади.\nКитобдаги дуо матнлари эса асосан кутуби ситтада, яъни ҳазрати Имом Бухорий, Имом Муслим, Имом Термизий, Имом Абу Довуд, Имом Ибн Можа, Имом Насоий каби олти улуғ муҳаддиснинг китобларида, баъзан Имом Табароний асарида келган ҳадислардан ҳамда ҳазрати Имом Ғаззолийнинг “Иҳйоу улумуд-дин” китобидан танлаб олинган. Ҳаж китобидаги баъзи дуолар эса йиғма дуолардир: баъзилари мўътабар ҳадис китобларидан, баъзилари салафи солиҳийн, яъни ўтган солиҳ зотларнинг қавлларидан саралаб олингани аниқланди. Ўрганиш асносида Бобур Мирзонинг “Иҳйоу улумид-дин” китобига улуғ эътимод билан қарагани маълум бўлди.\n“МУБАЙЯН”ДАГИ АРАБИЙ МАТНЛАР\n“Мубайян”даги арабий матнлар наът бобида баъзи иборалар (оят ва ҳадиси қудсийнинг қисмлари), намоз бобларида сура номлари, баъзи ояти карималар, салавот ва қунут дуоси, таҳорат бобларида хос дуолар, ҳаж бобларида талбия, ҳадиси шариф ва йиғма дуолардан иборат. Улар Қуръони карим, ҳадис, зикр ва дуо китобларидан саралаб олинган.\n«Мубайян» асари “Ҳамд” – Аллоҳ таъолога ҳамду сано, “Наът” – саййидул мурсалийн соллаллоҳу алайҳи ва саллам таъриф ва хислатлари, “Китоб назмининг сабаби” каби кириш қисмларидан ва 1) “Эътиқодиййа” («Иймон-эътиқод китоби»), 2) “Китобус-салот” (“Намоз китоби”), 3) “Китобуз-закот”, 5) “Китобус-савм” (“Рўза китоби”), 5) “Китобул-ҳаж” каби беш рукнга оид мустақил боблардан ҳамда “Китоб хотимаси” бўлимидан иборат.\nБарча мумтоз адиблар сингари Бобур ҳам асарни «Бисмиллаҳир-роҳманир-роҳийм» билан бошлаб, аввал Аллоҳ таъолога ҳамду саноларини, сўнг ҳазрати Расулуллоҳ соллаллоҳу алайҳи ва салламга наът – таъриф ва салоту дурудларини баён этади.\nИбтидо қилғулик неким бордур,\n“Аввал Ҳақ таъолога ҳамду сано баён этдим ва асарни Ҳақ таъолонинг исми билан бошладим. Чунки, бошлаш мумкин бўлган нимаики яхши нарса бўлса, агар уни Аллоҳнинг исми билан бошламасанг, абтардир – охири кесик, давоми йўқ, орти бенатижадир”.\nШундан сўнг Аллоҳ таъолонинг комил сифатлари, қудрат ва азаматини зикр қилиб:\nҚодиру баркамол Тенгридурур,\nҚоҳир Зулжалол Тенгридурур.\nҲар наким қилса, Ул қилур, бешак,\nҲар на ким қилса, Ул билур, бешак.\nдейди; Яъни: “Ҳар ишга қодир, комил сифатларга соҳиб ягона зот Аллоҳдир, Қаҳҳор сифатига эга, жалол – беҳад улуғлик ва бениҳоят буюклик эгаси Аллоҳдир. Барча нарсанинг ягона фоъили – бажарувчиси, ҳар бир ишнинг қилгувчиси Удир; қиладиган ишини биладиган ҳам, билган ишини қиладиган ҳам, ҳар ким не иш қилса, уни билувчи ҳам Удир! Бу таърифлар Сирожиддин Усмони Ўшийнинг «Омолий» манзумаси мазмунига ҳам мос келади. Бобур ёзади:\nМуфтахир қуллуғи билан шоҳлар.\n“Гумроҳлар – йўлдан адашганлар, хатою гуноҳга тушганлар ҳам унинг раҳматига интизор, умидвор, шоҳлар ҳам Унга бандалик, қуллик ва ибодат қилиш билан фахрланади”.\nЯхши-ёмон инсонларнинг умиди фақат Ундандир, хавфу ражо – қўрқув ҳам, умид ҳам фақат Ундандир. Чунки мўъмин кишига хавфу ражо – умид билан қўрқув орасида яшаш вожибдир.\nБобур ҳамд айтишда давом этиб: «Инсоннинг жисмида неча тук бўлса, улар сенинг ва бошқа барча инсонларнинг танида тил бўлиб, ҳаммаси Аллоҳнинг ҳамдини айтиб, Уни зикр қилса, ойлару йиллар Унга ҳамду сано айтса, барчаларининг сўзи бир бўлади: ҳаммалари ўз ожизлигига иқрор бўлади, холос”, дейди. Яъни, ягона ва қудратли Зотнинг наздида ҳамма ўз ажзига иқрордир. Бу таърифлар Бобур маърифатининг мумтоз намуналаридир.\n«Саййидул-мурсалийннинг наътларида, соллаллоҳу алайҳи ва саллам» деган бўлимда Бобур ёзади:\nВожиб ўлди бориға шукри Худой,\nМустафо бўлди бизга раҳнамой.\nБандаларнинг ҳаммасига Аллоҳга шукр келтириш вожиб бўлди, чунки бизга ҳазрати Муҳаммад Мустафо соллаллоҳу алайҳи ва саллам – Аллоҳнинг мумтоз танланган бандаси тўғри йўлни кўрсатувчи, ҳақ йўлдан бошловчи бўлдилар.\nБобур назм тили билан: “Йўлчисиз, йўлбошчисиз ким йўлда бора олар эди? Борса ҳам, биринчи қадамдаёқ қолиб кетади. Лекин кимнинг ҳазрати Аҳмад соллаллоҳу алайҳи ва саллам каби йўлбошчиси – кузатувчи ногоҳбони бўлса, йўлда юз хавф бўлса, не парвойи бор у зотнинг йўлидан юриб, суннатига амал қилдими, бас, у, албатта, яхшиликка эришади”, дейди.\nУлдурур анбиё сарафрози,\n«Қоба қавсайн» маҳрами рози.\n“Барча пайғамбарларнинг сарафрози – улуғи, юксаги, имоми, Қуръони каримда келган «Қоба қавсайн» ибораси сиррининг сирдоши, яъни меърож воқеаси билан шарафланган ҳам у зотдирлар”, деб тавсифлагач, наът сўнгида:\nМенга қилғил шафоъатинг ҳамроҳ,\nНе дей ўзга: Алайка саллаллоҳ;\nЯъни: «Эй Аллоҳнинг Расули! Қиёмат кунида менга шафоъатингизни йўлдош айланг! Бошқа не дейин: Сизга салоту саломлар – дуруду дуолар бўлсин», деб дуо қилиб қолади. Ҳақиқатан, асарнинг ҳамд ва наът қисми Бобур маърифати, иймон ва ихлосининг ёрқин намунасидир.\nMore in this category: « Ҳар бир сўзимиз ҳисобда!\tАллоҳнинг Арши ларзага келади »


Хабар берганимиздек, бугун Ўзбекистон “Миллий тикланиш” демократик партияси Марказий кенгаши томонидан Самарқанд шаҳрида жорий йил декабрь ойида бўлиб ўтадиган Ўзбекистон Республикаси Олий Мажлиси Қонунчилик палатаси, Қорақалпоғистон Республикаси Жўқорғи Кенгеси, халқ депутатлари вилоят, туман ва шаҳар Кенгашлари сайловларига тайёргарлик кўриш ҳамда партиянинг Сайловолди платформаси лойиҳаси муҳокамасига бағишланган дебат ташкил этилди.\nУнда Ўзбекистон “Миллий тикланиш” демократик партияси Марказий кенгаши, Олий Мажлис Қонунчилик палатасидаги партия фракцияси аъзолари, ҳудудий партия ташкилотлари вакиллари, халқ депутатлари маҳаллий Кенгашлардаги партия гуруҳлари, экспертлар, сиёсатшунос олимлар, мутахассислар ҳамда оммавий ахборот воситалари ходимлари иштирок этдилар.\nДебат олдидан Олий Мажлис Қонунчилик палатаси Спикери ўринбосари, Ўзбекистон “Миллий тикланиш” демократик партияси Марказий кенгаши раиси Алишер Қодиров бошчилигида партия фракцияси аъзоларидан иборат ишчи гуруҳ Самарқанд Темир йўл вокзалида сайёҳлар учун яратилган шарт-шароитлар билан яқиндан танишдилар. Жорий ҳолатни ўрганиб, сайёҳлар учун янада қулайликларни яратиш бўйича тавсияларини билдирдилар.\nЎрганиш доирасида ишчи гуруҳ аъзолари Самарқанд шаҳридаги Соҳибқирон Амир Темур ва темурийзодалар мангу қўним топган мақбарани ҳамда Ашратхона меъморий ёдгорлигини ҳам кўздан кечиришди. Маданий мерос объектларининг бугунги ҳолати атрофлича таҳлил қилиниб, мавжуд муаммолар ечими бўйича фикрлашиб олинди. Айниқса, хароб аҳволга келиб қолган Ашратхона меъморий ёдгорлигини кечиктирмасдан таъмирлаш, реставрация қилиш ва консервациялаш зарурлиги билдирилди. Бу бўйича тегишли вазирлик ва идораларга таклиф ҳамда тавсиялар тайёрланди.\nСамарқанд шаҳридаги замонавий-электрон бешиклар ишлаб чиқарувчи “Amonov Mebel Tex” корхонасидаги сўнгги технологияларга асосланган ишлаб чиқариш жараёни меҳмонларда катта қизиқиш уйғотди. “Ўзбекистонда ишлаб чиқарилган” бренди остида маҳсулотларини хорижга экспортга йўналтираётган тадбиркорнинг иш жараёнида энергия ресурсларидан тежамкорлик билан оқилона фойдаланаётгани ҳар жиҳатдан қўллаб-қувватланди. Бундай иқтисодий тежамкор технологияларни барча тармоқларга кенг жорий этиш зарурлигига эътибор қаратилди.\nШундан сўнг партия етакчиси бир гуруҳ ҳунармандлар билан учрашиб, улар билан очиқ мулоқот қилди.\nУчрашувда ҳунармандларни қийнаётган муаммолар ўрганилиб, уларнинг таклиф ва мулоҳазалари тингланди.\nШунингдек, ҳунармандчилик маҳсулотлари кўргазмаси бўлиб ўтди.\nКуннинг иккинчи ярмида сайловларга тайёргарлик кўриш ҳамда партиянинг сайловолди Платформаси лойиҳаси муҳокамасига бағишланган дебат бошланди. Унда партиянинг бундан 5 йил муқаддам қабул қилинган Сайловолди платформаси хусусида фикр-мулоҳазалар билдирилиб, меъёрига етмаган ёки Сайловолди платформасидан четда қолган ва бугунги кун учун ниҳоятда муҳим бўлган вазифалар муҳокама этилди. Тадбирда партия фаоллари ўзларини қизиқтирган бир қатор саволларни ўртага ташладилар.\nТадбирда таъкидланганидек, сиёсий партия бу, Ўзбекистон Республикаси фуқароларининг қарашлар, манфаатлар ва мақсадлар муштараклиги асосида тузилган, давлат ҳокимияти органларини шакллантиришда жамият муайян қисмининг сиёсий иродасини рўёбга чиқаришга интилувчи ҳамда ўз вакиллари орқали давлат ва жамоат ишларини идора этишда қатнашувчи кўнгилли бирлашмадир. Бугун юртимизда бир нечта сиёсий кучларнинг фаолият кўрсатаётгани жамиятда соғлом рақаботни вужудга келтириб, уларни чинакамига курашга чорламоқда.\nЎзбекистон “Миллий тикланиш” демократик партияси бу жараёнда фаол иштирок этиб, эл назарида бўлишга, чин маънода халқ ишонган партияга айланишга астойдил ҳаракат қилмоқда. Бунга эришиш учун аввало, партия давр шиддатига ва бугунги кун талабига мос ҳолда иш олиб бориши лозим. Табиийки, сиёсий майдонда қўли баланд бўлиш учун партияга ўзига хос, халқчил, давлат ва жамият фаровонлигига хизмат қилувчи сайловолди Платформаси зарур бўлади.\nЎзбекистон “Миллий тикланиш” демократик партияси шу нуқтаи назардан сайловолди Платформасини бугунги кун шиддати, сайловчилар эҳтиёжи, аҳоли муаммоларини ҳисобга олган ҳолда янгиламоқда. Бунинг учун жойларда дебатлар ташкил этилиб, партия аъзоларининг, депутатларнинг, фаолларнинг, эксперт ва мутахассисларнинг таклифлари олинмоқда.\nДебатда партия мамлакатимизда инвестицион жозибадорлик ва барқарорликни таъминлаш, давлат ва жамият бошқарувини либераллаштириш, сиёсий соҳада инновацион ёндашувларни қўллаб-қувватлаш, партия аъзоларининг мативациясини таъминлашда қандай амалий таклифларни илгари сурмоқда? Ёшлар тарбиясига аслида ким масъул, бунда партиянинг позицияси қанақа? Ушбу масала партиянинг янги сайловолди Дастурида акс этганми? Одамларнинг сиёсий партияларга ишончи сусайиб турган айни пайтда “Миллий тикланиш” партияси одамларни партияга қандай қизиқтирмоқчи? Бу борада аниқ стратегиялар мавжудми? - деган бир-биридан долзарб ва кескин саволлар ўртага ташланди. Партия фаолларининг жавоблари тингланди.\nШунингдек, дебатда ўтган йили партия ташаббус кўрсатиб, мамлакатимиздаги маданий мерос объектлари ҳолатини ўргангани, ушбу масала бўйича партия фракцияси ташаббуси билан Олий Мажлис Қонунчилик палатасида Маданият вазирининг парламент эшитуви ташкил этилгани ҳамда Олий Мажлис Қонунчилик палатасининг қарори қабул қилингани бироқ? соҳадаги камчиликлар ҳали ҳануз бартараф этилмагани сабаблари сўралди. Ахлоқсиз ва ёшлар тарбиясига салбий таъсир этувчи ғоялар ижтимоий тармоқларда кенг илдиз отаётган бир пайтда миллий қадриятларимиз ҳимоячиси сифатида “Миллий тикланиш” партияси ушбу масалага жиддий ёндошмаётгани хусусида танқидий фикрлар билдирилди.\nДебатда ўзбек тилининг давлат тили сифатидаги мақомини мустаҳкамлашга доимий эътибор қаратиб келаётган партия лотин алифбоси масаласида ташаббус кўрсатмаётгани, аниқ позицияни билдирмаётгани очиқ мунозараларга, кенг муҳокамаларга сабаб бўлди. Бугун таълимнинг лотин ёзувида, матбуотнинг кирилл ёзувида олиб борилаётгани ҳақиқатдан ҳам таажжубланарли ҳолат эканлиги таъкидланиб, бу масалага партия келгусида қандай ечим топиши сўралди.\nДебатда экспертлар партиянинг умумсиёсий, маънавий-маърифий, суд-ҳуқуқ, иқтисодий, ижтимоий, ахборот ва ташқи сиёсат соҳасида белгилаб олган муҳим вазифалар ижроси, уларни янада чуқурлаштириш борасида кўриладиган чора-тадбирлар юзасидан қатор саволлар билан партия раҳбарларига, Олий Мажлис Қонунчилик палатаси депутатларига мурожаат этишиб, тегишли жавоблар олишди, уларнинг бу борадаги қарашлари, нуқтаи назарлари билан танишди.\nШунингдек, дебатда саволлардан ташқари партия сайловолди Платформасининг мукаммал бўлишини таъминлаш учун партия фаоллари, электорати ҳамда экспертлар томонидан қатор таклифлар ҳам билдирилди. Миллатимизнинг маданий ўзига хослигини сақлашни таъминлаш, хавфсиз ахборот ривожи учун ҳуқуқий асос яратиш, ишлаб чиқариш ва бошқарув жараёнлари самарадорлигини ошириш, гендер тенглигини таъминлаш, таълим, илм-фан тараққиётига, инновацион ишланмалар ривожига хизмат қилувчи мустаҳкам платформаларни шакллантиришга қаратилган мақсад ва вазифалар янги дастурларда аниқ акс эттирилиши лозимлиги айтиб ўтилди.\nТадбирда ўртага ташланган саволлар, билдирилган таклифлар асосида партия сайловолди Платформасини янада мукаммал ҳолга келтириш, бу каби дебатларни бошқа ҳудудларда ҳам ўтказишга келишиб олинди.\nПартияи Жиззах вилоят томонидан партия Дастури ва 2020-2025 йилларга мўлжалланган сайловолди Платформаси лойиҳа...


Учинчи уйғониш даври том маънодаги Рақамли Ренессанс демакдир | "Адолат" СДП\nРақамли иқтисодиёт деганда катта ҳажмдаги маълумотни интернет тармоғи ва мобиль технологиялар орқали йиғиш, рақамли технологиялар ёрдамида қайта ишлаб, янги қонуният ва билимларни яратиш асосида бизнес моделлари самарадорлигини ошириш ва истеъмолчилар эҳтиёжини сифатли таъминлаш тушунилади. бундай иқтисодиётда сунъий интеллект ва катта маълумот таҳлилининг ўзига хос технологиялари бор.\nУчинчи Ренессанс рақамлаштириш шароитида рўёбга чиқиши билан истиқболлидир. Чунки айни пайтда инсон ақл-заковати сунъий интеллект имкониятлари билан бирлашмоқда.Президентимизнинг “Рақамли Ўзбекистон — 2030” стратегиясини тасдиқлаш ва уни самарали амалга ошириш чора-тадбирлари тўғрисида”ги фармони, “Сунъий интеллект технологияларини жадал жорий этиш учун шарт-шароитлар яратиш чора-тадбирлари тўғрисида”ги, “Электрон тижорат маъмурчилигини такомиллаштириш ва уни янада ривожлантириш учун қулай шароитлар яратиш тўғрисида”ги қарорлари Учинчи Рақамли Ренессансга пойдевор қўйишда дастуруламал бўлиб хизмат қилади.\nМамлакатимизнинг ҳозирги ривожланиш йўли “Ҳаракатлар стратегиясидан — Тараққиёт стратегияси сари” тамойили асосида инсон қадрини юксалтириш ва эркин фуқаролик жамиятини ривожлантириш орқали халқпарвар давлат барпо этиш, адолат ва қонун устуворлигини тараққиётнинг энг асосий ва зарур шартига айлантириш, миллий (рақамли) иқтисодиётни ривожлантириш, ўсиш суръатини замон талаблари даражасида таъминлаш, юрт хавфсизлиги ва мудофаа салоҳиятини кучайтириш, очиқ ва прагматик, фаол ташқи сиёсат юритишга қаратилган устувор масалаларни қамраб олади. Адолатли ижтимоий сиёсат юритиш, инсон капиталини ривожлантириш, маънавий тараққиётни таъминлаш, соҳани тубдан ислоҳ этиш ва янги босқичга олиб чиқиш, умумбашарий муаммоларга миллий манфаатлардан келиб чиққан ҳолда ечим топиш шулар жумласидан.Статистик таҳлилларга кўра, 2020-2022 йилларда ҳудуд ва тармоқларни рақамли трансформация қилиш доирасида 587 минг, жумладан, “Бир миллион дастурчи” лойиҳаси доирасида 500 минг ўғил-қиз компьютер дастурлаш асослари бўйича ўқитилади. Бу бежиз эмас. Сабаби, ҳаётимизнинг рақамли технологиялар кириб бормаган соҳаси деярли қолмади. Бундай шароитда ахборот технологиялари бўйича мутахассислар ҳар доимгидан ҳам кўпроқ зарур. Бугун рақамли билимларни пирамидага қиёслаш мумкин. Унинг асосини табиий ва моддий ресурслар, ишлаб чиқариш воситалари, катта маълумот базаси (big data), рақамли иқтисодиёт, сунъий интеллект ташкил қилади. Рақамли иқтисодиёт деганда катта ҳажмдаги маълумотни интернет тармоғи ва мобиль технологиялар орқали йиғиш, рақамли технологиялар ёрдамида қайта ишлаб, янги қонуният ва билимларни яратиш асосида бизнес моделлари самарадорлигини ошириш ва истеъмолчилар эҳтиёжини сифатли таъминлаш тушунилади. Бундай иқтисодиётда сунъий интеллект ва катта маълумот таҳлилининг ўзига хос технологиялари бор. Фараз қилайлик, ишланмаган катта ҳажмдаги маълумотлар бор. Масалан, савдо дўконлари ва нуқсонли товарлар ҳақидаги маълумотларда хатолик мавжуд. Буларни бартараф қилиш учун келишув асосида одамлар гуруҳи йиғилади. Улар қўлда хатоликларни тўғрилаб, ягона тўғри шаклга келтиради. Мураккаб сунъий интеллект тизимини қайта ишлаш зарурати бўлмаган ҳолларда, масала бир марталик бўлса, у ҳолда краудсорсинг яхши натижа беради. Рақамли Ренессанс даврида касблар ҳам рақамли фаолиятни тақозо этади. 2020 йил октябрда Жаҳон иқтисодий форумининг касблар келажаги тўғрисидаги ҳисоботи эълон қилинди. Унга кўра, 2025 йилга бориб, одамлар ва техника ўртасидаги меҳнат тақсимоти ўзгариши туфайли янги иш ўринлари (97 миллион) яратилади ҳамда айрим касблар бўйича ишчилар сони (85 миллион) қисқаради. Маълумотларни таҳлил қилувчи олимлар, сунъий интеллект, катта маълумот (big data), рақамли маркетинг ҳамда стратегия, жараённи автоматлаштириш, бизнесни ривожлантириш, рақамли трансформация, ахборот хавфсизлиги, дастурий таъминот бўйича мутахассисларга талаб ортади. Маъмурий-ижроия котиблари, маълумотларни киритиш, бухгалтерия ва иш ҳақини юритиш бўйича мутахассислар,бухгалтер ҳамда аудиторлар, монтажчи ва завод ишчилари, бизнес хизматлар ва бошқарув раҳбарлари, мижозларга хизмат кўрсатувчилар, бош ҳамда операцион менежерлар, механик ва машинасозлар, материалларни рўйхатга олиш ва сақлаш бўйича хизматчиларга талаб кескин камаяди.\nРақамли иқтисодиётда аграр ва саноат иқтисодиётидан фарқли ўлароқ, ишлабчиқарувчиларга қўйиладиган асосий талаблар рақамли технологияларни билиш ва истеъмолчиларнинг рақамлаштириш бўйича саводхонлигидир. Чунки уларрақамли хизматлардан фойдаланиши, онлайн товар ва хизматлар сотиб олиши,ҳаттоки, интернет орқали ишлаш ва ўқиш имкониятига эга бўлиши керак. Шундай прогноз қилиш мумкинки, 2025 йилга бориб дунё рақамли иқтисодиёти ҳажми 23 триллион АҚШ долларига етади. Унинг жаҳон ялпи ички маҳсулотидаги улуши ҳозирги 17,1 фоиз (Ўзбекистон — 2,1 фоиз)дан 24,3 фоиз (2030 йилга бориб Ўзбекистон — 5,6 фоиз)гача ошади. Рақамли трансформацияни рағбатлантириш учун уланишлар, яъни булутли технологиялардан фойдаланадиган корхоналар сони 85, сунъий интеллектдан фойдаланувчилар 86, рақамли катта маълумотлар билан ишловчи муассасалар 80 фоизга етади. Учинчи Ренессанс — бу рақамли технологиялар, интернет ва сунъий интеллектдан фойдаланиш, келгуси минг йилликда цивилизациянинг глобал муаммоларини ҳал қилишда миллиардлаб одамларнинг жамоавий онгини бирлаштиришдир. Янги Ренессансни энди аввалгидек Муҳаммад Хоразмий, Абу Райҳон Беруний, Абу Али ибн Сино ёки Мирзо Улуғбек каби буюклар яшаган даврга қиёслаб бўлмайди. Бу Ер юзида ўсиб бораётган аҳоли ҳаётининг фаровонлигини таъминлашга хизмат қилувчи Рақамли Ренессанс бўлади. Озиқ-овқат, иқтисодий, ижтимоий, экологик, эпидемиологик ва космик хавфсизликни таъминлаш устувор аҳамият касб этади. Инсон фаолиятининг барча соҳасида мия капиталининг ўсиши ва интеллектуализация асосий омил бўлади. Бугунги иқтисодий модел бундай: ривожланган мамлакатлар бизга рақамли билимлар (дастурий таъминот маҳсулотлари ва бошқалар) ҳамда технологияларнинг нусхасини сотади. Бунингэвазига биз уларга халқнинг табиий бойликлари (олтин, газ, пахта, мевалар вабошқалар)ни сотамиз, уларнинг бойлиги ошади. Табиий ва моддий бойликларимиз шундай фаол фойдаланиш натижасида камайиб бормоқда. Шу боис,Президентимиз “Рақамли Ўзбекистон — 2030” стратегияси, сунъий интеллектниривожлантириш стратегиясини устувор вазифа сифатида илгари сурмоқда.Ривожланган мамлакатлар бугун табиий ресурсларнинг атиги 3-5 фоизидан фойдаланиб, қолганини келажак авлодлар учун кейинги минг йилликка сақлаб қўяди. Улар ишлаб чиқараётган ва экспорт қилаётган асосий маҳсулот— Президентимиз асосий бойлик сифатида қайта-қайта эслатадиган инсон мия капитали маҳсули, интеллектуал маҳсулотлар. Ҳар бир шаҳар ва тумандаПрезидентимиз ташаббуси билан ташкил этилган 205 дан ортиқ IT мактаб ва IТ истироҳат боғлардан фойдаланган ҳолда, дастурий маҳсулотлар яратиш ва экспорт қилиш ёки ёшларнинг энг кам таъминланган қисмини онлайн тарзда иш билан таъминлаш бўйича ўқув машғулотлари ташкил этиш бугун кун тартибига чиқаётгани бежиз эмас. Зеро, Хитой ва Ҳиндистон юз минглаб ишсиз ёшларни хорижда ишлаши учун интернет билан жиҳозлаш орқали қашшоқликни кескин камайтирди. Президентимиз қайта-қайта эътибор қаратадиган яна бир асосий масала — инсон капиталини ривожлантириш, ун дан кўзланган мақсад ҳарбир оилада соғлом умр кўриш ва ақлий қобилиятни оширишдир. БМТ маълумотларига кўра, дунё аҳолисининг 33 фоиздан ортиғи (2,5 миллиард киши) яширин очлик (етишмовчилик) туфайли етарлича интеллектуал ривожланмасликдан азият чекмоқда. Уларнинг 160 миллионга яқини болалардир.Дунёда ақлий қобилиятнинг ўртача10 фоизидан кўпидан самарали фойдаланилмайди. Бу кўрсаткич АҚШ,Европа Иттифоқи ва Японияда тахминан\n50 фоиз, Африкада эса 1 фоиздан кам.Юртимизда ҳар йили аҳолининг ақлий қобилияти неча фоиз ривожланади ваундан самарали фойдаланиш кўрсаткичи қандай? Биз буни ҳали таҳлил ҳам қилмаяпмиз. АҚШда бу бўйича ўнлабмарказлар фаолият кўрсатиб, интеллектуал қобилиятни яхшилашга оид китоблар нашр этилмоқда.Кўриниб турибдики, интеллектуал ривожланган, илмсевар авлодни тарбиялаш учун сифатли таълим ва тарбиянингўзи етарли эмас. Мавжуд бўшлиқ ақллитиббиёт ва ақлли оила ёрдамида рақамли интеллектуал қобилиятни ривожлантириш ва ирсиятни яхшилаш билан тўлдирилиши керак.\nЮртимиз илм-фани ва инновацион фаолият тизими Учинчи Ренессансга тайёрми? Бу борада қатор омилларни келтириш мумкин. Жумладан, илм-фанни ривожлантириш, инновацияни миллий иқтисодиёт ва ижтимоий ҳаётга жорий этиш учун етарли норматив-ҳуқуқий база яратилди. Президентимиз илк бор “Илм-фан ва илмий фаолият тўғрисида” ҳамда “Инновацион фаолият тўғрисида”ги қонунларни имзолади. Мазкур соҳаларни тартибга солувчи қонуности ҳужжатлар тайёрланди.Бундан ташқари, олимларимизнинг мавқеи, обрўси, академик легитимлиги ошди. Шунингдек, илмий-инновацион фаолиятнинг инфратузилмасини мустаҳкамлаш чоралари кўрилди ва кўрилмоқда. Президентимиз фармони билан Илм-фанни 2030 йилгача ривожлантириш концепцияси қабул қилинди. Унинг доирасида 40 дан ортиқ илмий ташкилотга зарур ускуналар харид қилиш учун 32 миллион АҚШ доллари, уларнинг бино ва иншоотларини капитал таъмирлаш учун 119 миллиард сўм йўналтирилиб, ускуналар паркини янгилаш бўйича чора-тадбирлар кўрилмоқда. Илмий фаолият билан шуғулланувчи илмий даражали кадрларни ҳар томонлама қўллаб-қувватлаш, нуфузлийўналишлар бўйича илмий мактабларяратишга қаратилган комплекс чораларкўрилди. 2018 йилдан буён мутахассисларнинг ойлик иш ҳақи ўртача 2,5 баробар ошди. Илмий фаолиятга молиявий харажатлар эса 3,5 баробар ўсди. Ўз йўналиши бўйича илмий фаолиятда натижа кўрсатган ҳар бир олимни мукофотлаш билан боғлиқ тизим яратилди. Фан номзодларининг ойлик иш ҳақига 30 фоизгача, фан докторлариникига 60 фоизгача устама белгиланди.Бу олимларимизнинг янгиликлар яратиш, илмий натижаларини тегишли соҳаларга жорий этиш, амалиётга татбиқ қилиш кўламини оширишига рағбатберди. Олимларимиз олдида ўз ишланмаларини иқтисодиёт тармоқларига татбиқ этиш, тижорийлаштириш муаммоси мавжуд эди. Энди бу бўйича амалий механизмлар жорий этилди. Илмий-техник ишланмаларнитижоратлаштириш бўйича махсус жамғарма ташкил қилинди. Ҳар бир олимга ёки илмий жамоага ўз ишланмалари доирасида тижорат билан шуғулланиш, даромадолишга қаратилган платформа яратилди.Олимлар ўзи яратган ишланма доирасида алоҳида тижорат компанияси, лицензия ёки бошқа тижорат шартномаси билан ишлаб чиқаришни ташкил этиши мумкин.Бунда тижоратлаштиришдан тушган маблағнинг 40 фоизини муаллифга бериш, 30 фоизини илмий жамоага тақсимлаш назарда тутилган.Бу борадаги кенг кўламли ишлар, халқаро ҳамкорлик кенгайиши нафақат Ўзбекистондаги иқтисодий ва ижтимоий соҳадаги муаммоларнинг ечимини топиш, балки глобал миқёсдаги муаммоларни ҳал этишга қаратилган илмий-инновацион тадқиқотларни амалга оширишга хизмат қилади. Олдимизда турган вазифа 2030 йилгача бўлган даврда илм-фанни ривожлантиришнинг асосий ташкилий-иқтисодий, инфратузилмавий, институционал чора- тадбирларни амалга оширишдир. Бунинг учун илм-фан ва илмий-тадқиқот ишларини 2020-2022 йилларда молиялаштириш ҳажмини кенгайтириш ва диверсификациялашнинг мақсадли параметрларига эришиш бўйича комплекс чора-тадбирлар режаси тасдиқланди. Самарали институционал муҳит ва замонавий инфратузилмани яратиш, илмий ишланмаларни иқтисодиёт тармоқлари талабларига мослаштириш, тижорийлаштириш кўламини кенгайтириш, илмфан ва илмий фаолиятни ривожлантиришда тизимли ёндашув татбиқ этиш чоралари кўрилади. Мана шу чора-тадбирлар доирасида Фанлар академияси тизимида жамоавий фойдаланиладиган 7 та замонавий лаборатория мажмуаси босқичма-босқич ташкил этилади ҳамда GLP ва GMP жаҳон стандартларига мос ускуналар билан жиҳозланади. Бу мавжуд илмий лаборатория базасининг тубдан янгиланишига олиб келади. Ҳозир мамлакатимизда тадқиқотчиларнинг ўртача ёши 57 ёшни ташкил этмоқда. 2030 йилга бориб бу кўрсаткич 39 ёш бўлиши керак. Ёшларнинг илм-фанга кириб келиши истиқболли янги йўналишлар — биотехнологиялар, рақамлит технологиялар, сунъий интеллект, нанотехнологиялар, водород энергетикаси, геномика, космология, криминалистика бўйича илмий-тадқиқот ишларининг жадаллашишига хизмат қилади. Мана шу мақсад ва вазифалар юртимизда Учинчи Ренессансга замин яратиши кутилмоқда. Давлатимиз раҳбари эътироф этганидек, халқимизнинг улуғвор қудрати жўш урган ҳозирги замонда янги Ўзбекистон янгидан-янги юксак марраларга эришишига, инсоният бахт-саодати, фаровонлиги ва равнақи учун ўрнак бўлишига шубҳа йўқ.\n51-сон, 11 март 2022 й.